自鹭洲归，北风大作，夜泊梅林渡，示子鸿并寄寿泉学博、芷生孝廉
鼓棹冲波未半里，鹭洲回首犹尺咫。江神知我恋故山，逆风苦为留顺水。故人惜别话临岐，云情客意俱迟迟。悬知今夜孤吟罢，烟雨应回两地思。狂风自南已十日，上水有船行不得。忽见云帆幅幅开，乾坤旋转只顷刻。人生通塞亦偶然，快意何必定争先。掩篷笑语同舟客，前路茫茫总信天。
主题：怀人
情感：想家